Random vrae vir Dewald Wasserfall… – tjlevva
Random vrae vir Dewald Wasserfall…
Dewald Wasserfall was met griep (die regte soort, nie die wingerd soort nie) in die bed toe ons hom nader vir 'n onderhoud, en al kon hy nie op daai stadium verskriklik sing nie, het hy soet sy Strepsils gedrink en steeds die tyd gemaak om elke liewe random vraag wat ons vir hom gegooi het geduldig te beantwoord… Jy's 'n yster Dewald!
Foto: Pinterest (op heeltemal 'n ander grieplose dag geneem)
Wat was die heel eerste liedjie wat jy self geskryf het? Hoe oud was jy?
Ek moes seker omtrent 12 gewees het. Ek kan glad nie die liedjie onthou nie, en (dankie tog) is daar geen publieke rekord daarvan nie 🙂 Ek dink nie dit was baie goed nie
As jy nie kon musiek maak vir 'n lewe nie, wat sou jy doen?
Ek sou 'n reisagent gewees het. Dis my grootste passie na musiek.
Het jy raad vir nuwe kunstenaars wat probeer om die mark te kraak?
Wees oorspronklik en werk hard. Sing jou eie liedjies. Daar is geen kortpad na sukses nie. Kompetisies soos Idols en The Voice bied 'n uitstekende platform, maar dit hang van jou af of mense jou nog gaan onthou wanneer die nuwe wenner bekroon word.
Kan jy nog jou hoërskool se skoollied onthou?
Jip. Ek onthou die lied bevat gereeld die woord "Albaster". Jy was veilig solank jy net elke nou en dan "Albaster" uitbasuin. Ek was in 'n tweetalige skool, so ons moes elke dag die skoollied 2 keer sing!
(Die oorspronklike plan was om hom hier te bribe om dit te sing… Maar aangeisien hy siek is kon hy 'n rendisie van die albasterlied vryspring)
Hoe het jy jou beter helfde ontmoet?
Ons het albei by die openingsaand van 'n restaurant gewerk. Ek het moed bymekaargeskraap en my selnommer op 'n stukkie papier vir haar gegee. Ons het vriende geword en eers maande daarna begin uitgaan.
Jou webtuiste sê jy is 'n "aaklige gholfspeler"… Wat is jou voorgee? Is jy lief vir gholf?
Ek het in Oktober van 2016 begin Gholf speel, en my voorgee is 29. Ek geniet dit vreeslik baie, al voel dit of ek daagliks verswak.
Dewald se nuutste album Jy is die Storm is op die oomblik besig om al die kompetisie weg te waai en nat te reën. Swak grappies op 'n stokkie, luister na die titelsnit en maak jou eie mind op.
Behalwe vir dié groot treffer wat verlede jaar in Augustus vrygestel is, is Dewald ook besig om stuk-stuk musiekvideos vir die res van die album vry te stel. Die nuutste een is Laat die lig inkom, 'n liedjie oor hoop en positiwiteit… Dalk net wat 'n land op die rommelhoop nou nodig het.
Dewald gaan in Mei 'n optrede in Dubai doen, maar as plaaslike shows bietjie nader aan jou budget val, hou sy webtuiste dop. Hy sal ook by Afrikaans is Groot en Inniebos wees.
Author Anna GreenfieldPosted on April 5, 2017 April 5, 2017 Categories EntertainmentTags Afrikaans is Groot, Dewald Wasserfall, Entertainment, Jy is die Strom, Laat die lig inkom